পশ্চিমবঙ্গে যখন দেওয়ালির আওয়াজ কমানো-বাড়ানো নিয়ে আইনি চাপান-উতোর অব্যাহত, তখন দেশের পশ্চিম প্রান্তে  সুরাট নিজেকে প্রস্তুত রাখছে নিঃশব্দ দীপাবলির জন্য। সুরাটের ড. এস অ্যান্ড এস এস গাঁধি গভর্নমেন্ট ইঞ্জিনিয়ারিং কলেজের এনভায়রনমেন্টাল ইঞ্জিনিয়ারিং বিভাগের শিক্ষার্থীদের উদ্যোগেই সফল হতে চলেছে এই ঘটনা। এই বিভাগের ৫০ জন ছাত্র-ছাত্রী মিলে ‘ক্র্যাকার-ফ্রি দেওয়ালি’ নামের একটি গ্রুপ তৈরি করে স্কুলে স্কুলে ঘুরে বাচ্চাদের মধ্য শব্দবাজি-বিরোধী চেতনা গড়ে তুলতে সচেষ্ট হয়েছেন। ১২ জনের দলে নিজেদ্র গ্রুপকে ভাগ করে নিয়ে স্কুলে স্কুলে টহল দিয়েছেন পরিবেশ-প্রযুক্তির শিক্ষার্থীরা। ১৪টি স্কুলের 
প্রায় ১০,০০০ ছাত্রছাত্রীকে তাঁরা বোঝাতে সমর্থ হয়েছেন কীভাবে শব্দবাজি গাছপালা, জীবজন্তু সমেত মানুষেরও ক্ষতি করে চলেছে। এই গ্রুপের সমীক্ষা অনুযায়ী ক্র্যাকার শব্দদূষণের মাত্রাকে ৫০ থেকে ১০০ শতাংশ বাড়িয়ে দেয়। সেই সঙ্গে হাঁপানি, ক্যান্সার, উচ্চ রক্তচাপ, হৃদযন্ত্রের সমস্যা ইত্যাদিকেও ঘনিয়ে তোলে। বয়স্ক মানুষ, শিশু এবং গর্ভবতী নারীর প্রভূত ক্ষতি করতে পারে শব্দবাজি। প্রসঙ্গত, দেওয়ালির সময়ে স্বাভাবিকের চাইতে ২০০ টন বেশি আবর্জনা উৎপাদিত হয় সুরাটে। ‘ক্র্যাকার-ফ্রি দেওয়ালি’ গ্রুপ সেদিকেও নজর দিয়েছে।